Apteeker Melchior (film)

"Apteeker Melchior" on 2021. aastal valminud ja 2022. aasta aprillis esilinastunud Eesti film, mis põhineb Indrek Hargla romaanisarja "Apteeker Melchior" esimesel osal "Apteeker Melchior ja Oleviste mõistatus". Film on esimene osa samanimelisest mängufilmide sarjast. 

Filmisarja järgmised osad on 2022. aasta augustis esilinastunud "Apteeker Melchior. Viirastus" ja 2023. aasta aprillis esilinastunud "Apteeker Melchior. Timuka tütar".

"Apteeker Melchior" valmis Eesti-Saksa-Läti-Leedu koostöös, kaastootjad on Maze Productions Saksamaalt, Film Angels Productions Lätist ja InScript Leedust.Uus kodumaine film tulekul! Filmi "Apteeker Melchior" montaaž sai valmis. Delfi Kinoveeb, 29.07.2021.

 Sisu kirjeldus 
Filmi tegevus toimub Tallinnas 15. sajandi algul. Tallinnas tapetakse tuntud ordurüütel Clingenstein – teda peetakse kangelaseks, kuna ta vabastas Läänemere piraatidest. Ta pea on maha raiutud, seinale tõstetud ja suu münte täis topitud. Tapetu kaelast on kadunud kuldkett, mille ta alles samal päeval ostis.
Kohtuhärra Wenzel Dorn võtab mõrvapaigale kaasa noore apteekri Melchior Wakenstede, kellel olevat eriline võime surnutega rääkida. Melchiori taibukas ja Dorni oskamatu tegevus tapmise uurimisel viivad aga olukorrani, et lisaks linnarahvale arstimite müümisele võtab apteeker oma kohuseks mõrva ja sellega kaasnenud segaduste lahendamise.
Selgub, et tapetud rüütel tuli Tallinna eriülesandega. Nutikas noormees avastab, et tapetu otsis müstilist „Tallinna vangi“ ja jäljed viivad Dominiiklaste kloostrisse. Järgneb veretööde rida – surmaohus on igaüks, kes selle saladusega kokku on puutunud. Samal ajal tärkavad apteekris kahtlused oma õpipoisi osas, kes näib midagi varjavat...

 Filmivõtted 
"Apteeker Melchiori" filmitriloogia võtted toimusid 2020. aasta teises pooles, kokku 80 võttepäeval..... kuidas lõppesid filmi "Apteeker Melchiori" viimased võtted. Kroonika, 09. detsember 2020.

Võtteid tehti Tallinna vanalinnas, Pirita kloostri varemetes, Ida-Virumaal Narva linnuses (filmiti Toompea sündmusi) ja Purtse vasallilinnuses, Lääne-Virumaal Haljala kiriku juures, Rakvere linnuses ja Vao tornlinnuses, Harjumaal Jõelähtme vallas Saha kabelis (filmis palvemaja) ning Jüri alevikus Lehmja tammikus.Narva linnuses algavad mängufilmi "Apteeker Melchior" võtted narvalinnus.ee. Kaks nädalat filmiti septembris Lätis Tukumsi piirkonnas Cinevilla filmilinnakus, kuhu ehitati võtteperioodi suurim võtteplats keskaegsete tänavate ja sisehoovidega."Apteeker Melchiori" filmivõtete jaoks ehitati Lätti keskaegne filmilinnak. err.ee, 04. september2020. Saaremaal olid 2020. aasta oktoobris filmimispaikadeks Kuressaare loss (raevangla võtted) ja Keskaja Elamuskeskus Archebald."Apteeker Melchiori" võtted jõudsid Kuressaare linnusesse. Kroonika, 16. oktoober 2020. Haabneemes asuvasse Black Box Studiosse ehitati võtete jaoks kaks Tallinna linna ajaloolise tähtsusega esindusruumi: Mustpeade Maja saal ja Tallinna Raekoja saal. Seal toimusid ka filmi viimased võtted.

Kristian Taska: "Uus-Meremaal toodeti "Sõrmuste Isanda" triloogia filme koos ja sealt tuli mõte niimoodi Eestis kah teha. Kui ajaloolise filmi suured dekoratsioonid vaid ühe filmi jaoks üles ehitada, läheks tegemine ikka väga kalliks. Aga kolme koos tootes saab mitmeid võtteid samades kohtades teha." `

 Osatäitjad  
 Melchior Wakenstede – Märten Metsaviir
 Wentzel Dorn – Alo Kõrve
 Keterlyn Kordt – Maarja Johanna Mägi
 Hinric – Ken Rüütel
 Spanheim – Marko Matvere
 Martin – Martin Kork
 Rode – Mait Malmsten
 Rinus – Kristjan Sarv
 Freisinck – Andero Ermel
 Kilian – Franz Malmsten juunior
 Hedwig – Henessi Schmidt
 Casendorpe – Hendrik Toompere
 Ditmar – Jaan Pehk
 Ludeke – Gatis Gaga
 Vicke – Helgur Rosental
 Lodevic – Volli Käro
 Wunbald – Sten Zupping
 Heerold – Martin Mill 

 Pilte 

 Film kinodes 
Filmi käidi vaatamas ligi 130 000 korda, mis oli 2022. aastal Eesti kinolevis teine tulemus. Ühtlasi oli see aga selle aasta vaadatuim Eesti päritolu film. Eesti Filmi Instituudi andmetel oli esimese "Melchiori" filmi kassatulu 879 000 eurot. Teist filmi "Apteeker Melchior. Viirastus" käidi samal aastal vaatamas veidi üle 86 000 korra.Kui palju on publikurekordeid purustanud „Apteeker Melchiori“ film seni teeninud? Kroonika, 7. aprill 2023.

"Apteeker Melchior" linastus 2022. aastal 10 riigis: Eestis, USA-s, Jaapanis, Indoneesias, Saksamaal, Argentinas, Aserbaidžaanis, Soomes, Indias ja Portugalis. 2023. aastal lisandus mitu uut riiki, nagu Kanada, Hispaania, Türgi, Tšehhi.Esilinastus "Apteeker Melchiori" filmitriloogia viimane osa ERR, 11. aprill 2023. "Apteeker Melchiori" filmitriloogia õiguste müügiga tegeles rahvusvaheline müügiagent Global Screen. Filmitootjad sõlmisid lepingu voogedastusplatvormiga Amazon, kes valmistas triloogia kolme osa põhjal 2024. aastaks seriaali saksakeelsetele turgudele."Apteeker Melchior" jõuab tele-ekraanidele. Ring FM, 10. märts 2023.

 Auhinnad, osalemine festivalidel 
Screamfesti filmifestivalil (Screamfest Horror Film Festival, Ameerika Ühendriigid) pälvisid filmi operaator Mihkel Soe parima operaatoritöö ja montaažirežissöör Marion Koppel parima montaaži auhinna.""Apteeker Melchior" võitis USA žanrifilmide festivalil kaks auhinda" ERR kultuur, 4. november 2022.
Fantasporto, Oporto International Film Festival (Portugal), 2023, elutööpreemia – Elmo Nüganen.
Osalemine, Indonesia International Fantastic Film Festival (Jakarta, Indoneesia), 2022.
Osalemine, Kyoto Historica International Film Festival (Jaapan), 2022.
Osalemine, Cottbusi rahvusvaheline filmifestival (FilmFestival Cottbus, Saksamaa), 2022.Apteeker Melchior. Eesti filmi andmebaas.
Osalemine, Palm Springsi filmifestival (California, Ameerika Ühendriigid), 2023.
Osalemine, Saint Paul International Film Festival (Minneapolis, Ameerika Ühendriigid), 2023. 
Osalemine, Bilbao fantaasiafilmide festival (Bilbao Fantasy Film Festival, Hispaania), 2023.Edu jätkub! Apteeker Melchiori filmid jõuavad uutesse riikidesse. tv3.ee, 25. aprill 2023.

 Filmi ja romaani erinevusi 
Filmis on olukord, kus linnavalvurid ei taha Melchiori linnaväravatest sisse lasta ja kohtuhärra Wentzel Dorn käitub nii, nagu ta oleks ülemus (kohtufoogt) ja Melchior, kui apteeker pole tema jaoks mitte keegi. Pärast õnnestub Melchioril salaja linna sisse hiilida, kui linnavalvurid on väravate juurest eemale läinud ja ta võetakse Dorni abiliseks. Romaanis seda olukorda ei olnud ja Dorn Melchioriga nii ei käitunud.

Kui ordurüütel Clingenstaini pea leiti seina küljest, siis filmis võttis Melchior Clingenstaini suust vana Gotlandi ööri välja, raamatus aga lobises ordu komtuur selle välja, et Clingenstaini suust leiti münt ja näitas Melchiorile münti.

Samuti saab filmis nähtu põhjal arvata, nagu Dorn näeks Melchiori esimest korda, kuigi Indrek Hargla romaanis "Apteeker Melchior ja Oleviste mõistatus" tunneb Dorn Melchiori juba ammu ja on teadlik ka sellest, et apteeker mõrvarit otsib.

Melchiori ei tõugatud aknast alla raamatu esimeses osas ja ta ei saanud peahaava. Filmis, aga tõugati ja ta sai peahaava.

Filmis oli stseen, kus keegi tõugati katuselt alla ja ta hukkus. Raamatus seda aga polnud.

Wunbaldi kohta öeldi, et ta oli mereröövel raamatus kõige lõpus, filmis aga kui ta oli leitud mürgitatult.

Prior ei vehkinud filmis musta peakattega, vaid pani selle endale kohe pähe, kui tundis, et arseen ta kehas hakkab mõjuma. (Romaanis aga vehkis ja siis pani pähe).

Freisinck jalutas kohtust vabalt välja filmis, sest tema vastu polnud mõrvas süüdistamiseks tõendeid, aga raamatus pandi ta vangi, kust ta saladuslikult põgenes. Lisaks lasti ta ammust noolega maha filmis kui ta viis raamatu linnast välja. Romaanis aga sellist sündmust polnud.

 Viited 

 Välislingid 

 "Apteeker Melchior" Taska Filmi kodulehel
 "Apteeker Melchior" Nafta Filmsi kodulehel

 "Apteeker Melchiori" missiooniga fenomenist Teater. Muusika. Kino, juuni 2022
 "Apteeker Melchiori" filmimudel on üsna täpselt paika loksunud err.ee, 22. august 2022
 "Apteeker Melchior" pole teab mis kõrgkultuuriline, kuid ei anna ka põhjust piinlikkust tunda Eesti Päevaleht, 30. august 2022

Kategooria:Eesti filmid
Kategooria:2021. aasta filmid
Kategooria:Eesti draamafilmid